На основу члана 70. Статута Општине Владичин Хан („Службени гласник Града Врања“, број 4/19 и 28/22), члана 2. Одлуке о приступању изради идејног решења симбола Општине Владичин Хан (“Службени гласник Града Врања“ број 5/2023), члана 30. Одлуке о Општинском већу Општине Владичин Хан („Службени гласник Града Врања“, број 09/19), члана 73. Пословника Општинског већа Општине Владичин Хан („Службени гласник Града Врања“, број 31/2020), Општинско веће Општине Владичин Хан на седници одржаној дана 31.05.2023. године, донело је:

**Р Е Ш Е Њ Е**

**О ИМЕНОВАЊУ КОМИСИЈЕ ЗА СПРОВОЂЕЊЕ ПОСТУПКА ИЗБОРА НАЈБОЉЕГ ИДЕЈНОГ РЕШЕЊА СИМБОЛА ОПШТИНЕ ВЛАДИЧИН ХАН**

**I**

**ИМЕНУЈУ СЕ** чланови Комисије за спровођење поступка избора најбољег идејног решења симбола општине Владичин Хан ( у даљем тексту Комисија) и то:

**1.** Проф.др Дејан Антић, професор на Филозофском Факултету у Нишу – председник

**2.** Проф.др Марко Атлагић, професор на Филозофском факултету у Косовској Митровици у пензији - члан

**3.** Проф.др Славиша Недељковић, професор на филозофском факултету у Нишу – члан,

**4.** Отац Миодраг Драшко, свештеник Црквене општине Владичин Хан – члан,

**5.** Дипл.инг. електротехнике Ђорђе Савић, самостални саветник у Општинској управи Општине Владичин Хан – члан.

**II**

Задатак Комисије из члана 1. овог решења је да одреди опште карактеристике симбола Општине Владичин Хан, по правилима хералдике и вексилологије. Садржина симбола мора одговарати историјским и стварним чињеницама везаним за Општину Владичин Хан, односно елементе који ће одражавати географске, историјске, културне, привредне особености општине и њене специфичности у складу са традицијом и историјом општине.

Симболима се не сме вређати општи и државни интерес, национална и верска осећања и јавни морал.

 Комисија расписује позивни конкурс у коме одређује услове конкурса, врши преглед приспелих радова и њихову усклађеност са конкурсним задатком.

По спроведеном поступку Комисија доставља извештај Општинском већу, са назнаком који од приспелих радова испуњавају услове конкурса и са предлогом за најбоље идејно решење симбола Општине.

**III**

Накнада за рад председнику и члановима стручне комисије одређује се у нето износу у висини од 30.000,00 динара.

 Чланови стручне Комисије ван територије Општине Владичин Хан имају право на обезбеђени превоз или накнаду трошкова горива и путарине уколико користе сопствено путничко возило.

**IV**

Решења ступа на снагу даном доношења.

**V**

Решење објавити на веб сајту Општине Владичин Хан и доставити: Одељењу за привреду и финансије, председнику комисије, члановима комисије и архиви.

**ОПШТИНСКО ВЕЋЕ ОПШТИНЕ ВЛАДИЧИН ХАН**

 **БРОЈ: 06-54/13/23-III**

 **П Р Е Д С Е Д Н И К,**

 **Горан Младеновић**